Document ID: 32007D0080

KOMISIJAS LĒMUMS
(2007. gada 1. februāris),
ar ko dažām dalībvalstīm atļauj izmantot informāciju no avotiem, kas nav 2007. gada statistikas apsekojumi par lauku saimniecību struktūru
(izziņots ar dokumenta numuru K(2006) 7173)
(Autentisks ir vienīgi teksts angļu, dāņu, franču, holandiešu, igauņu, maltiešu, slovēņu, somu, ungāru, vācu un zviedru valodā)
(Dokuments attiecas uz EEZ)
(2007/80/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 29. februāra Regulu (EEK) Nr. 571/88 par Kopienas lauku saimniecību struktūras apsekojumu organizēšanu laikā no 1988. līdz 1997. gadam (1), un jo īpaši tās 8. panta 2. punktu,
tā kā:
(1)
Nosakot apsekojamos rādītājus, jācenšas pēc iespējas samazināt apsekojuma respondentu noslogojumu. Saskaņā ar Regulas (EEK) Nr. 571/88 8. panta 2. punktu dažas dalībvalstis lūdza atļauju 2007. gada apsekojumā par lauku saimniecību struktūru attiecībā uz dažiem rādītājiem izmantot iepriekš pieejamu informāciju no avotiem, kas nav statistikas apsekojumi.
(2)
Dalībvalstis, kas lūdz atļauju izmantot datus no avotiem, kas nav statistikas apsekojumi, ir iesniegušas Komisijai tehniskos dokumentus, kas pierāda šo avotu atbilstību un pareizību. Komisija pārbaudīja dokumentus un atzina tos par atbilstīgiem. Tādēļ dalībvalstīm jāsniedz prasītā atļauja.
(3)
Saimniecību struktūras apsekojumu rezultāti ir ļoti nozīmīgi Kopienas lauksaimniecības politikai. Tādēļ ir nepieciešams saglabāt ļoti labu informācijas kvalitāti, un datu izmantošana no avotiem, kas nav statistikas apsekojumi, ir pieļaujama tikai tad, ja šādi dati ir tikpat uzticami kā dati no statistikas apsekojumiem. Tādēļ dalībvalstīm ir jāveic nepieciešamie pasākumi, lai nodrošinātu to, ka iesniegtā informācija ir tikpat kvalitatīva kā informācija, kas iegūta no statistikas apsekojumiem, un jāziņo par kvalitāti.
(4)
Šajā lēmumā paredzētie pasākumi ir saskaņā ar Lauksaimniecības statistikas pastāvīgās komitejas atzinumu,
IR PIEŅĒMUSI ŠO LĒMUMU.
1. pants
1. Pielikumā minētās dalībvalstis 2007. gada saimniecību struktūras apsekojumā attiecībā uz dažiem rādītājiem drīkst izmantot iepriekš pieejamu informāciju no avotiem, kas nav statistikas apsekojumi.
Atbilstošie avoti ir minēti šīs regulas pielikumā.
2. Attiecīgās dalībvalstis veic nepieciešamos pasākumus, lai nodrošinātu, ka 1. pantā minētā informācija ir vismaz tikpat kvalitatīva kā informācija, ko iegūst no statistikas apsekojumiem.
Metodoloģiskajos ziņojumos, kurus Komisijai iesniedz kopā ar apstiprinātajiem apsekojuma datiem, dalībvalstis iekļauj arī informācijas kvalitātes novērtējumu.
2. pants
Šis lēmums ir adresēts Dānijas Karalistei, Vācijas Federatīvajai Republikai, Igaunijas Republikai, Luksemburgas Lielhercogistei, Ungārijas Republikai, Maltas Republikai, Nīderlandes Karalistei, Austrijas Republikai, Slovēnijas Republikai, Somijas Republikai, Zviedrijas Karalistei, Lielbritānijas un Ziemeļīrijas Apvienotajai Karalistei.
Briselē, 2007. gada 1. februārī

Labels: 12
18
19
6